Han opholder sig på øen Faros, ud for Alexandria. Ved middagstid stiger han op af havet og lægger sig til hvile i skygge, omgivet af flokke af sæler. Som de fleste andre havguddomme har han evne til at forvandle sig. Den, som vil bevæge ham til at spå, må overliste ham og i hvert fald holde ham fast. Da Menelaos i længere tid havde haft modvind, søgte han at bevæge Proteus til at varsle fremtiden, og ved datteren Eidotheas råd lykkedes det, skønt havguden forvandlede sig til forskellige dyr, derefter til vand og endelig til et træ. I Euripides' "Helena" hedder det, at Hermes eller Proteus selv bortførte Helene fra Paris til Faros, hvor hun opholdt sig under krigen, medens kun et skyggebillede fulgte ham til Troja. Senere modtog Menelaos hende igen tilbage.